Up-550/07
Datum: 2007-05-15T00:00:00.000+02:00
ecli: ECLI:SI:USRS:2007:Up.550.07
vrsta: posamični akt
zadeva: ustavna pritožba
objavljeno: Neobjavljeno | 15.05.2007
dokument: US27518
akt: Ustavna pritožba
resitev: zavrženje
izrek: Ustavna pritožba se zavrže.
stavek: Izpodbijani akt ni posamičen akt, s katerim je bilo odločeno o pritožnikovi pravici ali obveznosti, zato ustavna pritožba zoper takšen akt ni dopustna.
odlocitev: sklep
geslo: 1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.1 - Ustavno sodstvo - Postopek - Procesne predpostavke v postopku ustavne pritožbe - Akt, ki ne more biti predmet ustavne pritožbe.
podlaga: Člen 50.1, 55.1, Zakon o Ustavnem sodišču [ZUstS]
datum_vloge: 2007-02-04T23:00:00.000Z
datum_odlocitve: 2007-05-14T22:00:00.000Z

# Up-550/07-4

15. 5. 2007

## SKLEP

Ustavno sodišče je v postopku za preizkus ustavne pritožbe A. A. iz Ž. na seji senata 24. aprila 2007 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

sklenilo:

Ustavna pritožba se zavrže.

### OBRAZLOŽITEV

Pritožnik v ustavni pritožbi uveljavlja kršitev človekovih pravic v sodnem postopku, ki še teče. Zatrjuje kršitev 14., 22., 23., 33. in 67. člena Ustave ter 6. člena Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – EKČP). Poudarja, da postopek traja že 16 let in da je Višje sodišče že štirikrat razveljavilo zanj ugodno prvostopenjsko odločitev. Ustavnemu sodišču predlaga, naj zavaruje njegovo pravico do sojenja v razumnem roku, tako da sodišču v Celju naloži takojšnjo obravnavo njegove zadeve.

Po prvem odstavku 50. člena Zakona o Ustavnem sodišču (v nadaljevanju ZUstS) se ustavna pritožba lahko vloži le zoper posamični akt državnega organa, organa lokalne skupnosti ali nosilca javnih pooblastil, s katerim je bilo odločeno o kakšni pritožnikovi pravici ali obveznosti. Ustavna pritožba neposredno zoper ravnanje ali opustitev dolžnega ravnanja ni mogoča. V obravnavanem primeru jo bo, ob izpolnjenih pogojih iz ZUstS, mogoče vložiti šele zoper odločitev sodišča. V zvezi z zatrjevano kršitvijo pravice do sojenja brez nepotrebnega odlašanja pa Ustavno sodišče pojasnjuje, da od 1. 1. 2007 varstvo te pravice ureja Zakon o varstvu pravice do sojenja brez nepotrebnega odlašanja (Uradni list RS, št. 49/06 – ZVPSBNO). Glede na navedeno je Ustavno sodišče ustavno pritožbo zavrglo.

Senat Ustavnega sodišča je sprejel ta sklep na podlagi prvega odstavka 55. člena v zvezi s prvim odstavkom 50. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata mag. Marija Krisper Kramberger ter člana dr. Franc Grad in Jože Tratnik. Sklep je sprejel soglasno. Ker senat ustavne pritožbe ni sprejel, je bila zadeva v skladu s četrtim odstavkom 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata

mag. Marija Krisper Kramberger